*És ott sokan hittek benne. (Jn 10,42)*

Sokan hittek Benne. Bárcsak ma a mi környezetünkben is ez lenne a megállapítás. Biztosan másként élnénk. Nem volna ennyi negatív dolog körülöttünk. Nem volna ennyi önmagát kereső ember, vélt igazságok hirdetése és a másikra kényszerítése. Ismeretlen lenne a hamis értékrend, az „igen” valóban – igen - lenne… és sorolhatnánk a dolgokat tovább.

Ha valakinek ez szimpatikus, fogadja be Jézust. És akkor ez valamilyen hatással lenne a környezetemre? Egy ember? Ugyan mit számít az. Sokat!? A látszat persze ennek ellenkezőjét sejteti, de van egy ember, aki csak pozitív dolgokat „vet” a környezetébe és valamikor megjelenik a termés is. A termés rendes körülmények között gazdagabb, mint a vetés. Ez egy folyamatos kihívás, mert újabb és újabb eddig ismeretlen helyzetekkel találkozom, ezek között kell élni ezt az életet. Vannak sikereim, mert a győztes Jézus él bennem, Ő van velem és persze nem futok el a nehézségek elől sem, mert azok között is Ő van velem. Értelmet nyer az életem, mert betölthetem a küldetésemet, azt, amiért születtem. Ehhez kaptam képességeimet, adottságaimat. Nem kell egy másik ember bőrébe bújni, idegen értékrendnek megfelelni, mert ismerem a Mindenható Isten értékrendjét és ez a végleges, amely alapján meg lesz mérve minden egy meghatározott napon! Higgy Benne! *Vadon Gyula*